ORDE do 21 de outubro de 2008 sobre a aprobación definitiva da modificación puntual número 1 das normas subsidiarias de planeamento do concello de Maside (Ourense) na localidade da Fontela.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 17/12/2008

O Concello de Maside, ao abeiro do artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, (en diante, LOUG), remite o expediente de referencia e solicita a súa aprobación definitiva.
I. Antecedentes.
I.1. O Concello de Maside dispón actualmente de normas subsidiarias municipais, aprobadas definitivamente o 29 de outubro de 1985.
I.2. O ámbito territorial afectado é unha zona clasificada como solo non urbanizable de uso rural» segundo as normas subsidiarias municipais, próximo ás zonas urbanas de Fonteboa-Dacón e da Fontela. A superficie total afectada é de 35.569,01 m2.
A modificación formulada ten por obxecto a reclasificación do dito ámbito para outorgarlle a unha parte a condición de solo rústico de protección de infraestruturas e a outra, a de solo urbanizable delimitado residencial, co fin de posibilitar que nesa última se leve a cabo un novo e axeitado asentamento da comunidade xitana, con vivendas de promoción pública, que substitúa o actual poboado de chabolas que agora ocupa esa comunidade en terreos próximos.
I.3. A tramitación da modificación puntual foi a seguinte:
-O 10 de novembro de 2006 o director xeral de Urbanismo emitiu informe previo á aprobación inicial da modificación puntual nº 1 das normas subsidiarias de planeamento de Maside, conforme o artigo 85.1º da Lei 9/2002. O 19 de outubro de 2007 o director xeral de Urbanismo emitiu un novo informe previo á aprobación inicial da modificación puntual.
-O 17 de abril de 2007 a Dirección Xeral de Desenvolvemento Sostible resolveu que non é necesario someter ao procedemento de avaliación ambiental estratéxica a modificación puntual.
-O pleno municipal, en sesión extraordinaria celebrada o 15 de novembro de 2007, aprobou inicialmente a modificación puntual nº 1 das normas subsidiarias municipais do Concello de Maside na localidade da Fontela. A aprobación inicial foi publicada nos xornais La Región e La Voz de Galicia os días 4 e 5 de decembro de 2007. Tamén foi publicada no DOG nº 2 do 3 de xaneiro de 2008. Durante o prazo de exposición do 4 de xaneiro ao 4 de febreiro de 2008 non se presentou ningunha alegación.
-O 19 de febreiro de 2008 pedíronse informes sectoriais á Demarcación de Estradas do Estado en Galicia do Ministerio de Fomento e á Consellería de Política Territorial, Obras Públicas e Transportes. Constan informes favorables do xefe da Unidade de Estradas de Ourense da Demarcación do Estado en Galicia do Ministerio de Fomento do 4 de marzo de 2008 e da Dirección Xeral de Obras Públicas da Consellería de Política Territorial, Obras Públicas e Transportes, do 18 de marzo de 2008.
-O pleno municipal, en sesión extraordinaria celebrada o 21 de abril de 2008, aprobou provisionalmente a modificación puntual nº 1 das normas subsidiarias municipais do concello de Maside na localidade da Fontela.
I.4. Dado que a modificación puntual implica o cambio de clasificación de solo rústico, de conformidade co previsto no artigo 95 da LOUG, someteuse o expediente á Comisión Superior de Urbanismo de Galicia, que en sesión do 23 de xullo de 2008 emitiu informe favorable.
II. Consideracións e fundamentación.
II.1 A Dirección Xeral de Urbanismo eleva un informe-proposta con data do 20-10-2008, que se subscribe nos seus xustos termos, e no que se fan as seguintes consideracións para os efectos da aprobación definitiva do expediente de referencia:
1. O ámbito territorial afectado, de 35.569,01 m2, próximo ás zonas urbanas de Fonteboa-Dacón e da Fontenla, é unha zona clasificada polas normas subsidiarias como solo non urbanizable de uso rural, que non conta con ningún dos valores recollidos no artigo 32 da LOUG.
2. Coa modificación, os terreos pasarán a clasificarse en parte como solo rústico de protección de infraestruturas, por lindar co ramal de enlace AP-53 coa autoestrada autonómica A-53 Santiago-Ourense, e na outra parte, como solo urbanizable delimitado residencial, para albergar o novo poboado de vivendas de promoción pública. A categoría de solo urbanizable proposta é a de solo urbanizable delimitado debido ao carácter de urxencia que ten o realoxamento da comunidade xitana da Fontenla.
As características básicas do solo urbanizable son as seguintes:
-Tipoloxía: vivenda unifamiliar
-Edificabilidade máxima prevista: 0,20 m2/m2
-Altura máxima: 7 m.
-Cesións: as previstas no artigo 47.1º da LOUG para os sistemas xerais e as previstas no artigo 47.2º da dita lei para as dotacións urbanísticas locais.
3. A fundamentación principal da modificación puntual é a previsión dunha nova área residencial para vivendas de promoción pública, para eliminar un asentamento de chabolas dentro do termo municipal de Maside para resolver o antes posible a situación de degradación na que viven os membros da comunidade xitana do concello.
Preténdese, polo tanto, eliminar usos non desexables e incorporar outros necesarios, tendo presente que o poboado actual ocupa terreos previstos polas normas subsidiarias municipais para uso industrial, e que a zona se verá afectada pola construción de importantes infraestruturas, especialmente o ramal de enlace AP-53; de feito, coa construción da referida infraestrutura, o lugar do actual poboado quedará illado no triángulo formado por aquela, a estrada estatal N-541 e a estrada autonómica G-137.
4. A nova localización para o asentamento residencial previsto cumpre a condición de estar situado próximo ao actual (criterio que expón a memoria da modificación). No documento aprobado provisionalmente xustifícase a imposibilidade de situar o novo asentamento no solo apto para urbanizar residencial previsto nas normas subsidiarias municipais de Maside ou a carón de solo urbano ou de núcleo rural xa existente para evitar a creación dun novo núcleo de poboación.
5. Na modificación puntual exprésanse as razóns e circunstancias que xustifican a perda dos valores a que se refire o artigo 95.2º da LOUG.
II.2. De conformidade cos artigos 89 e 93.4º da LOUG, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede, de acordo co artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia, apróbase definitivamente a modificación puntual nº 1 das normas subsidiarias de planeamento do Concello de Maside (Ourense) na localidade da Fontela.
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Notifíquese esta orde ao concello e publíquese no Diario Oficial de Galicia.
Santiago de Compostela, 21 de outubro de 2008.
María José Caride Estévez
Conselleira de Política Territorial, Obras Públicas e Transportes